ET Euroopa Liidu Teataja C 135/25

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2007/C 135/10)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväite kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) NR 510/2006

„GURKEN VON DER INSEL REICHENAU”

EÜ NR: DE/PGI/005/0320/27.10.2003

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Bundesministerium der Justiz Aadress: D-11015 Berlin Tel: (49-30) 20 25 70 Faks: (49-30) 20 25 95 25 E-post: poststelle@bmj.bund.de

2. Rühm:

Nimi: Reichenau-Gemüse eG Aadress: Marktstraße 1 D-78479 Insel Reichenau Tel: (49-7534) 920 00 Faks: (49-7534) 92 0020 E-post: info@reichenaugemuese.de Koosseis: Tootjad/töötlejad ( X ) Muud: ( )

3. Toote tüüp:

Rühm 1.6: värske või töödeldud puu-, köögi- ja teravili

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Gurken von der Insel Reichenau”

4.2. Kirjeldus: Harilik kurk — cucumis sativus; kaal 300 kuni 900 g; kurgid on pikad, sirged, tumerohelist värvi ja kõva viljalihaga.

4.3. Geograafiline piirkond: Reichenau saar Bodensee järves, Saksamaa

4.4. Päritolutõend: Ettevõtte Reichenau Gemüse e.G rahvusvahelise toidustandardi (International Food Standard, IFS) kohase sertifitseerimise käigus märgistatakse kõik pakendid partiinumbritega. Partiinumbri alusel on võimalik kindlaks teha tootjaettevõte. Kõik ettevõtted asuvad Reichenau saarel ja kasutavad tootmistegevuseks üksnes kõnealusel saarel asuvat haritavat maad. Haritava maa kasutust dokumenteeritakse hüdrograafiakaardi alusel. Seiresüsteemi abil on võimalik laitmatult dokumenteerida toote seos geograafilise piirkonnaga.

4.5. Tootmismeetod: Toodet Gurken von der Insel Reichenau toodetakse Baden-Württembergi liidumaa kvaliteedimärgi „Päritoluandmetega tagatud kvaliteet” andmiseks kasutatavate integreeritud ja kontrollitud taimekasvatuste suuniste kohaselt ning eranditult orgaanilisel pinnasel. Umbrohtu tõrjutakse mehaaniliselt: kõplamise, aurutamise või kõrvetamisega. Väetisekoguste optimeerimiseks analüüsitakse mulda igal aastal. Kasvuhoonetes kasutatakse kahjurite hävitamiseks kasureid. Reichenau saarel on tagatud aastaringne kurgisaak. Kurke korjatakse varajastel hommikutundidel eranditult käsitsi. Kohe pärast korjamist pakitakse kurgid kastidesse ja veetakse igas tootjaettevõttes olemasoleva sorteerimisseadme juurde. Tänu varajasele koristusajale ja ettevõtte varjualustes toimuvale sorteerimisele ei satu kurgid päevase kuumuse kätte, mis aitab toote kvaliteeti oluliselt tõsta. Enne sorteerimist pestakse iga kurki eraldi. Sorteeritakse kaalu järgi: 300–400 g; 400–500 g; 500–600 g; 600–750 g; rohkem kui 750 g. Sel viisil kaalu järgi sorteeritud kurgid vastavad kaubaklass 1 nõuetele. Tugevalt kõverdunud kurgid, mis ei vasta kaubaklass 1 nõuetele, pakitakse eraldi kaubaklass 2 alla kuuluvatena. Tootjaettevõttes pakitakse kaalu järgi sorteeritud kurgid eri värviga tähistatud, enamasti kaheosalistesse kastidesse. Veel niisked kurgid pakitakse üldjuhul täielikult suletavatesse kastidesse. Seeläbi tekkiv teatav jahutusefekt aitab samuti kurkide kvaliteeti tõsta.

4.6. Seos: Looduslik seos: Reichenau saar on köögiviljakasvatuseks nagu loodud. Kõnealune saar eristub teistest köögiviljakasvatuspiirkondadest eriliste geograafiliste ja klimaatiliste tingimuste (niiskus, soojus, valgus) ja Bodensee järve keskel oleva asendi tõttu. Reichenau saare kaitstud kasvatusalal on täidetud kurgikasvatuse peamised eeltingimused, nimelt on olemas kõrged temperatuurid, suur õhu niiskusesisaldus ja korrapärane veevarustus. Saart ümbritsev valgust ja sooja salvestav järv, kontrollitud kliimaseadme abil reguleeritav niiskus kasvuhoones ja vastavalt taime vajadustele 100 %-liselt reguleeritav veevarustus tagavad optimaalsed kasvutingimused. Neile aitavad kaasa ka tootjate konkreetsed teadmised kurkide kasvatamisest klaas- või kilekasvuhoonetes. Kurke kultiveeritakse eranditult orgaanilisel pinnasel.

Maine: Nimetatud looduslikud tingimused ja inimtegevus mõjutavad Reichenau saare kurkide kvaliteeti sedavõrd, et nad on kuulsad ka oma piirkonnast kaugemal. 2000. aastal korraldatud kaubandus- ja tarbijaküsitlusest nähtus, et ostjad seostavad Reichenau saart eelkõige köögiviljakasvatusega (saart nimetatakse ka „köögiviljasaareks”) ning nad hindavad positiivselt eelkõige toodete värskust, välimust ja päritolu. Reichenau saare kurgid (Gurken von der Insel Reichenau) on kõnealuse saare kloostrikultuuril põhineva traditsioonilise köögiviljakasvatuse tooted. Abt Walahfried Strabo avaldas 840. aastal oma aia kirjelduse „de cultura Hortorum”, lühidalt „Hortulus”, millega ta pani aluse Reichenau saare kui köögiviljaaia traditsioonile. Reichenau saare kurgikasvatust on esmakordselt mainitud 1900. aastal, 1932. aastal kasvatati kurke juba 300 aaril (vrd Glönkler, „Vom Weinbau zum Gemüsebau”, 1991, lk 61 ja 70). Praegu kasvatatakse kurke ligikaudu 32 ha suurusel kaitstud alal.

4.7. Kontrolliasutus:

Nimi: Regierungspräsidium Karlsruhe, Referat 34 Aadress: D-76247 Karlsruhe Tel: (49-721) 926 37 06 Faks: (49-721) 37 05 46 E-post: abteilung3@rpk.bwl.de

4.8. Märgistus: Gurken von der Insel Reichenau g.g.A.

(1) ELT L 93, 31.3.2006, lk 12.